paragraph_text: Bavi se i prikupljanjem i zapisivanjem glazbene baštine. Objavio je i nekoliko knjiga. Dio je to poduzetog projekta Franjevačke provincije Presvetog Otkupitelja od 2008., kojim se pokušava prikupiti sve stare crkvene napjeve iz naših župa, stručno ih obraditi i tako ih oteti zaboravu. Poduet je u zadnji čas. Okupili su skupinu stručnjaka muzikologa, etnomuzikologa, znanstvenih dopisnika HAZU, crkvenih glazbenika, jezikoslovaca, kojima je povjerena ta zadaća, a fra Stipicu su izabrali za snimatelja, notografa i glavnog urednika, te istraživački odbor sastavljen od članova franjevaca glazbenika iz ove Provincije. Stari crkveni pučki napjevi malo pomalo su gubili svoju stoljetnu ulogu, pa su ubrzo dospjeli na rub liturgijskoga zbivanja, a zbog odredaba Drugoga vatikanskog koncila (1962. – 1965.) o liturgiji - koja je predmet prve koncilske konstitucije Sacrosanctum Concilium - kao i drugih postkoncilskih crkvenih dokumenata, napose onih o crkvenoj glazbi, zbog čega je došlo do korjenitih promjena koje su pogodile stare napjeve, pa su neki i nestali ustupajući mjesto novima. Zaprijetila je ozbiljna opasnost da staro duhovno glazbeno blago ne samo da otiđe u zaborav nego da potpuno iščezne kao da ga nikada nije ni bilo, čime bi zauvijek nestao i dio kulturnog naslijeđa hrvatskog naroda s ovoga prostora. Fra Stipica je među inicijatorima spašavanja ove baštine od zaborava. S tonskim snimateljem prošao je sve župe između Zrmanje i Neretve u kojima su franjevci stoljećima pastorizirali. Snimili su sve što je bilo moguće snimiti, a obilnost arsenala napjeva zapanjila je. Sve su snimili, zapisali u suvremeno notno pismo i stručno obradili po najnovijim muzikološkim znanstvenim metodama. Zapisani su napjevi misa, za službu riječi, euharistijske pjesme, pjesme božićnog vremena, korizmene napjeve, napjeve Velikog tjedna, napjeve za slavljenje pojedinih svetaca, sprovodne napjeve, hvalospjeve na kraju misa i druge. Do danas objavljena su dva sveska Tradicijskoga crkvenog pučkog pjevanja u Franjevačkoj provinciji Presvetog Otkupitelja. Treći će uključiti i već zapisano od Božidara Širole i Stjepana Stepanova.<ref>Slobodna Dalmacija Toni Paštar: Fra Stipica Grgat spašava od zaborava tradicijsko pjevanje u Provinciji, 21. rujna 2016. (pristupljeno 2. listopada 2016.)